بیریندن خوشون گلیر. توتدوغو دورومو، یاشادیغی یاشاییشی، دانیشدیغی سؤزو بهیهنیرسین. دئیهسن ایستهدیـییوی تاپیپسان. اورهیین یئرینده دورمور. تئز-تئز دانیشماغی دوشونورسن. زامان سورهسینده اوست-اوسته قالانان سؤزلر یاللی گئدیر آغیزیندا. قولاقلارین ایستهدیـیین سؤزلری ائشیتمهیه قولاقلانیرلار. تکجه سن دهییلسن قونوشماق آختاران. سئچدیـیین کیمسه، سندن چوخ وورغوندور. باشلانیشدا سؤزلر سیراسیز گلیب-گئدیرلر. سؤز-سؤزو گتیریر آرشین دا بئزی. اول گون چوخ خوش کئچیر. ایکینیزده گؤروشه تلهسیرسینیز، سؤزلری بیر باشدان باشلاییب سؤنوجلاندیرماق ایستیییرسینیز. باشلادیغینیز یئر بیر اولمور. اؤزووونکون ساخلاییرسان، اونونکون ائشیدیرسن. سنی ماراقلاندیران دیر. آنجاق اوندان اؤنملیلری وار دانیشماغا. چیلتیک چالا-چالا گئدیر. سن ایسه راضیلاشیرسان. اوچونجو گون دون دانیشدیغینی دانیشیر. گئنیشلندیریر. باشقا سؤزه یول وئرمیر. دوشوندویو او قدر ایمیش دئیهسن.
سؤزلر داها سونوجلانمیر. هر نه باشلانمادان دایانیر. بیرینی سن دایاندیریرسان، بیرینی او. گئت-گئده اوزاقلاشیرسیز. سؤزلرینیز بئله خوش گلمیر. ایکی طرف بیر-بیرینه بو دور کی وار دئییرلر. کیمسه اورتاچیلیق ایستهمیر. آخی سیز بیر زامانلار اورتاچیلیق ائلهیه بیلنلره دئییبسیز بو دور کی وار! باشقا بیریسینین دالیسیجا اولمالی اولورسان. بو دؤنه سؤز وئریرسن سن باشلایاسان. هر نئجه اولسا اینسان بیریله پایلاشماق ایستر.
azb_Arab azb_Arab